Danmarks Naturfredningsforening Kgs. Lyngby, 23/10 2019. KMM.

Lyngby-Taarbæk Afdeling

Referat af: **Årsmøde 2019**

Tid og sted: Mandag d. 21. oktober 2019 kl. 19.30 i Lyngby Sognegård, Stades Krog 9

Mødet havde 20 deltagere.

**1 Oplæg om kommunens bæredygtighedsudvalg**

Hannibal Rasmussen fra Lyngby-Taarbæk Kommune (HR) indledte mødet med en PDF-støttet præsentation af kommunens midlertidige bæredygtighedsudvalg, som han er sekretær for.

Udvalget blev vedtaget nedsat i september 2017 som første eksempel på et såkaldt ”opgaveudvalg” (”17 stk. 4-udvalg”) i Lyngby-Taarbæk. I december samme år var udvalgets medlemmer udpeget. Det består af 10 medlemmer – 7 borgere (herunder formanden) og 3 kommunalpolitikere. Udvalget skal senest sommeren 2020 have færdiggjort en bæredygtighedsstrategi for Lyngby-Taarbæk Kommune og har et samlet budget på 3 mio. kr.

Udvalget blev konstitueret i marts i år. Der har været holdt en række møder og et seminar, hvor udvalget diskuterede strategiens hovedtræk med kommunens udvalgsformænd og direktører. I det nuværende udkast til strategi er der følgende fokuspunkter:

* Strategien skal være helhedsorienteret (ikke sektoropdelt).
* Den skal have målbare sigtepunkter, både på kort og lang sigt.
* Den skal forholde sig til relevante dele af FN’s 19 Verdensmål – der vil blive fokuseret på mål 3 (Sundhed og trivsel), 4 (Kvalitetsuddannelser), 11 (Bæredygtige byer og lokalsamfund) og 17 (Partnerskaber for handling). Omvendt vil målene om bekæmpelse af fattigdom og sult samt forbedret ligestilling ikke blive behandlet.
* Den skal forholde sig til eksisterende strategier og (sektor)planer. Udvalget vil f.eks. skrive et høringssvar til kommunens udkast til planstrategi ””Byudvikling i balance” (høringsfrist 5/11).
* Arbejdet er baseret på borgerinddragelse, samarbejde med politikerne og frivillig indsats. I forhold til andre initiativer til borgerinddragelse er det karakteristisk ved en intens, langvarig dialog med få borgere i stedet for en mere sporadisk kontakt med mange.
* Udvalget har ingen beslutningskompetence, men kan alene komme med anbefalinger.

Som foreløbig vision er valgt: ”Lyngby-Taarbæk skal være en bæredygtig foregangskommune med omtanke for fælles ressourcer. Der skal være balance mellem sociale, miljømæssige og økonomiske hensyn”.

Når kommunens budget for 2020 er vedtaget, vil udvalget annoncere en pulje til støtte af aktiviteter, arrangementer, ideer og partnerskaber, der kan styrke kommunens bæredygtighed, herunder FN’s verdensmål. En ansøgning kan sigte mod max. 50.000 kr. i støtte, men der vil blive krævet min. 10% egenfinansiering. Denne kan dog godt bestå i ”værdien af eget arbejde” (hvordan det så skal gøres op, er ikke detaljeret endnu). For større projekter kan det komme på tale at blande kommunal og fondsstøtte. Det vil dog nok i praksis blive svært at få støtte til mangeårige projekter i lyset af udvalgets korte levetid.

Udvalget er meget interesseret i samarbejde med borgerne. Vi i DN kunne fx bede om et møde med specielt fokus på naturen i kommunen. Kontakt kan ske til HB eller direkte til udvalget (’baeredygtighed@ltk.dk’).

1. **Valg af dirigent**

Ghita Thorlacius blev valgt enstemmigt. Hun konstaterede, at årsmødet var indkaldt med lovligt varsel og via de aftalte medier.

1. **Årsberetning**

Lokalformand Hans Nielsen (HN) gennemgik kort årsberetningen, der blev uddelt på mødet. Årsberetningen kan findes på lokalafdelingens hjemmeside. Den behandler følgende sager og initiativer:

* + Naturpleje af Lyngby Åmose
	+ Iltning af Furesøen
	+ 35 m høj mobilmast ved Lærkereden
	+ Lokalplan 277 for Dyrehavsbakken
	+ Lokalplan 271 for et område ved Danmarksvej
	+ Helhedsplan for Firskovvej-området
	+ Naturpleje af tre gadekær i kommunen
	+ Parkeringsplads på Cirkuspladsen
	+ Etablering af regnvandsbassiner i Lundtofte i tillæg til spildevandsplanen
	+ Fornyelse af stibroer i Lyngby Åmose
	+ Skiltning og støjgener i naturen
	+ Ny folder om Mølleådalen mellem Fuglevad og Brede
	+ Ren-dag kampagne
	+ Årets arrangementer.
1. **Valg til bestyrelsen**

Genvalg: Niels Heding og Klaus Meulengracht.

Nyvalg:

* Lea Zilmer, Parcelvej 124c, 2830 Virum. Tlf: 30 24 42 53. Mail: ldzilmer@gmail.com.
* Niels Christensen, Færøvej 22, 2800 Kgs. Lyngby. Tlf: 20 60 83 00. Mail: nichr.chri@gmail.com.

Afgang: Henrik Halberstadt.

Nete Jakobsen overgår fra suppleant til ordinært medlem. (Kontaktdata: Nete Jakobsen, Norgevej 6A, 2800 Lyngby. Tlf: 4588 3712. Mail: no.jakobsen@privat.dk).

 Bestyrelsen har herefter 11 medlemmer (maksimum er 12).

Bestyrelsen konstituerer sig med formand og næstformand på det førstkommende bestyrelsesmøde d. 11. november.

1. **Forslag fra medlemmerne**

Ingen forslag var indkommet.

1. **Eventuelt**

Der blev spurgt til muligheden for at deltage i naturplejegrupper for ”menige” medlemmer. Hans Nielsen fortalte, at flere tidligere grupper med opgaver omkring beskæring og slåning er gået mere eller mindre i opløsning. Omvendt er der gode erfaringer fra ko- og fåregræsserlav med stor deltagelse fra lokale. Det kan komme på tale at forsøge med yderligere tiltag, hvor ”udlånte” køer/får hjælper med at holde bevoksningen ned på udvalgte engarealer. Der var en debat om hjælp til pleje af kær og damme (fangst af karusser/opfiskning af grøde mm.), som er ret krævende. Vi vil se på mulighederne for at involvere flere DN-medlemmer eller lokale beboere.

Det blev også spurgt, om man ikke kan forhindre, at helt ureguleret mountainbike-kørsel ødelægger værdifulde skovarealer (fx i Ravnholm Skov). Naturstyrelsen har luftet den ide at udlægge træstammer på tværs af de værste tilfælde af ”hjemmelavede cykelstier”. Vi er modstandere – dels fordi ”synderne” bare vil køre udenom, dels fordi det skæmmer skoven. Vi foretrækker, at der sættes ind med klare forbud mod at køre uden for de afmærkede stier i de hårdest ramte skove. Det kan bl.a. ske via det tværkommunale skovbrugerråd, som Hans Nielsen deltager i.

Det blev nævnt, at der er stærkt brug for hjælp og inspiration til unge familier, der gerne vil gøre deres børn fortrolige med naturen. Vi vil se på, om tidligere initiativer af den karakter kan genoplives, eller om vi kan komme op med nye ideer.